Edinburgh 8. decembra (TASR) - Škótskym požiarnikom sa dnes podarilo dostať pod kontrolu rozsiahly požiar, ktorý v noci nadnes zachvátil historické centrum Edinburghu.
Požiar vypukol za zatiaľ nezistených okolností v sobotu večer o 21.15 h SEČ v nočnom klube v centre škótskej metropoly a rozšíril sa okolité historické budovy, v ktorých sídli divadlo, puby, nočné kluby, obchody, ale aj súkromné byty. Požiarnici museli evakuovať približne 150 osôb.
Plamene zasiahli asi desať päť- až sedemposchodových budov v historickom centre, ktoré je zaradené na zozname svetového kultúrneho dedičstva UNESCO. Niektoré zo zničených domov boli postavené v 14. a 15. storočí a celkové škody odhadujú na niekoľko miliónov libier šterlingov.
Požiar sa podarilo dnes okolo poludnia lokalizovať, avšak 75 požiarnikov naďalej zostalo hasiť horiace strechy. Pri zásahu bol zranený jeden hasič, jeho život však nie je v ohrození.
V sobotu demonštrovalo v centre Londýne niekoľko tisíc odborárov na podporu britských požiarnikov v ich spore s vládou ohľadne platových podmienok. Podľa Scotland Yardu ich bolo 8000-9000, odborári však tvrdia, že do ulíc vyšlo až 20.000 ľudí. Požiarnici tento mesiac dokonca kvôli svojim požiadavkám o zvýšenie platu vstúpili do štrajku.